อุบัติเหตุสุดแปลกที่ไม่น่าเชื่อว่าจะเกิดขึ้น

อุบัติเหตุเป็นเรื่องที่เกิดขึ้นในทุก ๆ วันของคนเรา เช่น มีดบาด ฉลามกัด รถชน หลายครั้งเป็นสิ่งที่เกิดจากปัจจัยภายนอก เช่น ธรรมชาติ สัตว์ ส่วนปัจจัยภายในนั้นเกิดขึ้นจากตัวเราเอง เช่น ความประมาทเลินเล่อ หากโชคดี เราอาจจะแค่ได้รับบาดเจ็บหรือแค่ทรัพย์สินเสียหาย แต่หากโชคร้ายจริง ๆ การประสบอุบัติเหตุอาจทำให้เราพิการไปตลอดชีวิต หรือทำให้เราถึงขั้นเสียชีวิตได้

ในวันนี้เราจะขอนำเสนออุบัติเหตุสุดแปลกที่หากไม่มีหลักฐาน คุณอาจจะไม่มีวันเชื่อเด็ดขาดว่ามันจะเกิดขึ้นจริง

1. บันจี้จัมพ์สุดระทึก แค่นึกก็เสียวแล้ว

เรื่องเริ่มจากทนายสาววัย 25 ปี ชื่อ Yecenia Morales ชาวโคลัมเบีย เธออยากไปกระโดดบันจี้จัมพ์ในทางตอนเหนือของโคลัมเบีย โดยจะมีแฟนหนุ่มไปกับเธอด้วย เธอกับแฟนหนุ่มเดินทางไปยังสถานที่จัดกิจกรรม โดยพื้นที่จัดกิจกรรมนี้เกิดขึ้นที่สะพานรางรถไฟเก่า ความสูงจากสะพานที่กระโดดห่างจากพื้นข้างล่าง 45 เมตร ในตอนแรกขณะที่รอคิวเธอก็ยังใจกล้าอยู่ แต่พอมาถึงคิวของเธอจริง ๆ เธอกลับใจฝ่อ ไม่อยากกระโดดแล้ว แต่ด้วยเสียงเชียร์จากคนรอบข้าง และยังมีอีกหลายคิวที่รอเธอกระโดดอยู่ ทำให้เธอคิดว่าโดดก็โดด จนเมื่อเจ้าหน้าที่บอกกระโดดได้ เธอหลับตาปี๋และกระโดดลงไปทันที ณ วินาทีนั้น ทุกคนที่อยู่บนสะพานพร้อมทั้งแฟนหนุ่มของเธอต่างตาค้างตะลึงที่เธอกระโดดลงไป เพราะคนที่เจ้าหน้าที่บอกให้กระโดด คือแฟนหนุ่มของเธอ ส่วนเธอจะเป็นคิวถัดไป ทำให้ตัวเธอที่ยังไม่มีเชือกคล้องกับตัวตกกระแทกพื้นไปอย่างแรง และเสียชีวิตในที่สุด แต่ที่น่าตกใจคือสาเหตุการเสียชีวิตไม่ได้เกิดจากการตกกระแทกพื้น แต่เป็นเพราะเธอเกิดอาการหัวใจวายกลางอากาศขณะที่รู้ว่าไม่มีเชือกคล้องตัวเธออยู่

2. นาทีชีวิต รถไฟชนเครื่องบิน

เรื่องนี้เกิดขึ้นที่นครลอสแอนเจลิส รัฐแคลิฟอร์เนีย อเมริกา เมื่อนักบินพยายามขับเครื่องบินลำเล็กขึ้นบนท้องฟ้าแต่ทำไม่สำเร็จ เขาจึงต้องทำการจอดฉุกเฉิน แต่ด้วยความบังเอิญหรือซาตานดลใจอะไร เครื่องบินลำนั้นดันตกลงสู่พื้นที่เป็นรางรถไฟแบบพอดิบพอดี เจ้าหน้าที่ต่างรีบช่วยกันนำตัวนักบินออกมาจากเครื่องได้อย่างปลอดภัย และจากนั้นไม่กี่อึดใจ รถไฟที่วิ่งด้วยความเร็วสูงก็วิ่งพุ่งเข้าใส่เครื่องบินอย่างแรง เศษเครื่องบินกระจัดกระจายไปทั่วท้องถนน